1.  ปัจจัยความเสี่ยง

  1.1 ความเสี่ยงด้านสัญญาการเช่าสถานีวิทยุ

  ที่ผ่านมา บริษัทฯ ได้เช่าช่วงสัมปทานคลื่นวิทยุจากองค์การสื่อสารมวลชนแห่งประเทศไทย หรือ
  อ.ส.ม.ท. เป็นรายปีเพื่อจัดรายการวิทยุคลื่น FM 99 MHz. Sport Radio
  คิดเป็นสัดส่วนรายได้ประมาณร้อยละ 23 ในปี 2546
  ซึ่งสัญญาสัมปทานที่ได้รับหมดสิ้นสุดลงในเดือนธันวาคม ปี 2547 และตามที่ อ.ส.ม.ท.
  จะแปรรูปจากรัฐวิสาหกิจเป็นบริษัทมหาชนเข้าจดทะเบียนในตลาดหลักทรัพย์แห่งประเทศไทย
  จึงมีมติยกเลิกระบบสัญญาเช่าสัมปทานคลื่นวิทยุมาบริหารเองทั้งหมดเพื่อปรับตัวรับกับ พ.ร.บ.
  การจัดสรรคลื่นวิทยุโทรทัศน์ พ.ศ. 2543 โดย
  อ.ส.ม.ท.มีนโยบายที่จะดำเนินการเองประมาณร้อยละ 70
  และจ้างบริหารหรือเช่าช่วงอีกร้อยละ 30 และจากนโยบาย ดังกล่าว บริษัทฯ
  จึงต้องเปลี่ยนรูปแบบจากการเช่าสัมปทานรายปีมาเป็นการจ้างหรือเช่าช่วงเวลา
  ทำให้บริษัทถูกลดเวลาการเช่าช่วงเวลาออกอากาศจากเดิม 24 ชั่วโมง เป็นระหว่างเวลา
  17.00 – 02.00 น. ของทุกวันจนถึงสิ้นปี 2547 และจะไม่ได้รับการต่อสัญญาเมื่อสิ้นสุดปี 2547
  ดังนั้น บริษัทจึงอาจจะมีผลกระทบในแง่ของความเสี่ยงที่จะหาคลื่นวิทยุใหม่มาทดแทน
  และจะได้รับความนิยมเท่าเดิม ซึ่งอาจจะส่งผลให้รายได้ของบริษัทฯ ลดลงอีกด้วย

  อย่างไรก็ตาม รายการวิทยุ Sport Radio
  เป็นรายการวิทยุที่ได้รับความนิยมอย่างมากในกลุ่มผู้ฟังวิทยุกีฬา แม้ว่าบริษัทฯ
  จะหมดสัญญาออกอากาศทาง FM 99 MHz. กับ อ.ส.ม.ท. แล้ว
  แต่ยังมีผู้ติดตามฟังเป็นจำนวนมาก ซึ่งผู้ฟังเหล่านั้นก็รู้จักรายการวิทยุของบริษัทฯ ในนาม Sport
  Radio และก็ได้ทราบข่าวเกี่ยวกับการย้ายคลื่นสถานีมาโดยตลอด ดังนั้น จึงไม่กระทบกับบริษัทฯ
  มากนัก แต่อาจจะยังไม่คุ้นเคยในช่วงแรก นอกจากนั้น ยังมีเจ้าของคลื่นวิทยุอื่นๆ
  ประสงค์จะให้บริษัทฯ เข้าไปเป็นผู้ผลิตรายการคลื่นวิทยุ Sport Radio หลายราย และบริษัทฯ
  เองก็มีนโยบายที่จะขยายเครือข่ายคลื่นวิทยุเช่นกัน โดยในขณะนี้
  บริษัทได้เริ่มมีการขยายคลื่นออกอากาศไปสู่คลื่นต่างจังหวัดอีก 5 คลื่นสถานีตั้งแต่ปี 2546
  และในปี 2548 นี้เอง บริษัทได้ขยายเครือข่ายวิทยุไปยังคลื่น FM 106.75 MHz.
  ซึ่งจะเป็นสถานีกีฬา Sport Radio 24 ชั่วโมง เพื่อทดแทนเวลาออกอากาศของ FM.99 MHz.
  และช่อง FM 94.00 MHz. ที่ออกอากาศเวลา 19.30 – 05.00 น. รวมทั้งหมดเป็น 7
  สถานีในปัจจุบัน โดยที่ผ่านมา บริษัทฯ พยายามโปรโมทคลื่นวิทยุใหม่ๆ
  เหล่านี้ทางวิทยุให้แก่ผู้ฟังอยู่เสมอ เพื่อให้ผู้ฟังได้รับทราบข่าวสารการย้ายคลื่นสถานี
  และเกิดความคุ้นเคยที่จะเริ่มไปฟังสถานีใหม่แทน

2.  ความเสี่ยงจากการพึ่งพิงโรงพิมพ์น้อยราย

  บริษัทไม่ได้เป็นผู้พิมพ์หนังสือที่จัดจำหน่ายเอง แต่ได้ว่าจ้าง บริษัท กิเลนการพิมพ์ จำกัด
  ซึ่งในอดีตเคยเป็นผู้ถือหุ้นใหญ่ของบริษัท และได้ขายหุ้นออกไปในปี 2546
  ให้กับบุคคลภายนอกที่ไม่ได้เกี่ยวข้องกันเป็นผู้พิมพ์ให้บริษัทเกือบทั้งหมด โดยในปี 2546
  มีสัดส่วนการจ้างพิมพ์กับบริษัท กิเลนการพิมพ์ จำกัด ถึงร้อยละ 99.06 ของยอดจ้างพิมพ์ทั้งหมด
  แต่ลดลงมาอย่างต่อเนื่องเหลือร้อยละ 90.75 ในครึ่งปีแรกของปี 2547 และร้อยละ 77.81
  ในปี 2547 เนื่องจากบริษัทมีการขยายกำลังการผลิต จึงได้มีว่าจ้างให้โรงพิมพ์อื่นผลิตด้วย
  จึงอาจถือได้ว่ามีความเสี่ยงจากการพึ่งพิงผู้ใดผู้หนึ่ง จึงอาจเกิดความเสียหายได้หากบริษัท
  กิเลนการพิมพ์ จำกัด ไม่สามารถผลิตหนังสือให้แก่บริษัทฯ ได้

  แต่เนื่องจากที่ผ่านมา บริษัท กิเลนการพิมพ์ จำกัด สามารถพิมพ์หนังสือได้ตามที่บริษัทฯ
  ต้องการและมีคุณภาพที่เชื่อถือได้ โดยเฉพาะอย่างยิ่ง ในกรณีหนังสือที่บริษัทฯ
  มีความต้องการอย่างเร่งด่วน ทางบริษัท กิเลน การพิมพ์ จำกัด
  ก็สามารถรองรับงานได้ทันทีเนื่องจากมีการสำรองกำลังการผลิตให้บริษัทฯ โดยเฉพาะ
  นอกจากนั้น บริษัทฯ ยังสามารถควบคุมคุณภาพและเวลาของงานพิมพ์ได้อย่างใกล้ชิด
  มีความสะดวก รวดเร็ว ในการตรวจแก้ไข ในเรื่องของราคาก็เช่นกัน
  บริษัทได้มีการสอบถามราคาจากโรงพิมพ์อื่นๆ
  เพื่อเป็นการเปรียบเทียบราคาเพื่อให้ได้มาซึ่งราคาที่ยุติธรรมและสมเหตุสมผล
  ข้อดีของการใช้โรงพิมพ์ประจำอีกข้อหนึ่ง คือ
  สามารถลดความเสี่ยงในเรื่องของลิขสิทธิ์ที่อาจมีผู้อื่นลักลอบพิมพ์เกินจำนวนแล้วนำไปจำหน่าย
  อย่างไรก็ตาม บริษัทฯ ได้ตระหนักถึงความเสี่ยงอื่นๆ
  ที่อาจจะเกิดขึ้นและได้คำนึงถึงผลกระทบอื่นๆ รอบด้าน ดังนั้น บริษัทฯ
  จึงได้เตรียมหาโรงพิมพ์อื่นๆ เพื่อรองรับงานพิมพ์ที่จะเพิ่มขึ้นในอนาคตไว้แล้ว
  และได้มีการว่าจ้างพิมพ์งานที่ไม่มีปัญหาด้านความเสี่ยงเกี่ยวกับลิขสิทธิ์กับโรงพิมพ์อื่นอยู่เป็นระยะๆ

3.  ความเสี่ยงด้านการจัดหาลิขสิทธิ์และการจัดหาหนังสือ

  ธุรกิจหนังสือเป็นอีกหนึ่งธุรกิจที่ต้องพึ่งพิงลิขสิทธิ์เป็นสำคัญ การได้ลิขสิทธิ์มานั้นอาจจะได้มาจาก
  การจัดหาซื้อลิขสิทธิ์หรือจัดหานักเขียน
  หรือแม้กระทั่งนักแปลหนังสือที่มีความเชี่ยวชาญและมีชื่อเสียง เป็นที่ รู้จักของนักอ่าน ดังนั้น
  การไม่ได้รับ ถูกลดหรือยกเลิกลิขสิทธิ์จะส่งผลกระทบต่อการดำเนินธุรกิจของบริษัทเป็นอย่างมาก
  นอกจากนั้น
  บริษัทยังอาจจะเผชิญกับความเสี่ยงในการเลือกลิขสิทธิ์ที่จะมาจัดจำหน่ายว่าจะเป็นที่นิยมของผู้อ่านหรือไม่

อย่างไรก็ตาม ที่ผ่านมา
บริษัทไม่เคยประสบปัญหาด้านการติดต่อขอซื้อลิขสิทธิ์หนังสือจากเจ้าของลิขสิทธิ์ทั้งในประเทศและต่างประเทศ
เนื่องจากตลาดหนังสือในต่างประเทศมีฐานที่กว้างมากเมื่อเทียบกับความต้องการภายในประเทศนั้นๆ
ดังนั้น
จึงยังมีช่องทางในการเติบโตอีกมากและเจ้าของลิขสิทธิ์ในต่างประเทศมีความต้องการที่จะขยายธุรกิจไปสู่ประเทศอื่นๆ
เพื่อขยายตลาด และโดยธรรมชาติของธุรกิจหนังสือ เมื่อลิขสิทธิ์ของหนังสือหมดลง
ส่วนใหญ่คู่สัญญาเดิมจะได้รับการต่ออายุของลิขสิทธิ์เป็นอัตโนมัติเสมอ
จึงแทบจะไม่มีความเสี่ยงที่จะไม่ได้รับการต่ออายุ นอกจากนี้
บริษัทได้มีการติดต่อกับเอเย่นต์สำนักพิมพ์การ์ตูนในต่างประเทศอยู่เสมอ
เพื่อติดตามความเคลื่อนไหวของตลาดหนังสือในต่างประเทศ และ
ติดต่อซื้อลิขสิทธิ์เรื่องที่มียอดจำหน่ายสูงๆ ให้บริษัทนำมาผลิตเป็นฉบับภาษาไทยออกจำหน่าย
โดยที่ผ่านมาบริษัทได้รับการยอมรับ
และความเชื่อถือจากเจ้าของสำนักพิมพ์ในต่างประเทศเป็นอย่างดี
จึงมีอภิสิทธิ์ในการเลือกสรรหนังสือเพื่อขอซื้อลิขสิทธิ์มาพิมพ์และจำหน่ายในประเทศไทยเป็นลำดับต้นๆ
และสามารถเลือกเรื่องตามที่นิยมในต่างประเทศประกอบกับการพิจารณาแนวโน้มของนักอ่านในประเทศไทย
รวมถึงผู้เขียนและสำนักพิมพ์ โดยมิจำเป็นจะต้องเลือกซื้อตามที่สำนักพิมพ์ของต่างประเทศจัดให้
ความเสี่ยงจากความไม่เป็นที่นิยมจึงมีน้อย ซึ่งบริษัทมีระยะเวลานานในการทยอยสั่งพิมพ์ออกจำหน่าย
จึงมีโอกาสที่แนวโน้มของความเป็นที่นิยมจะมีขึ้นหรือกลับมา
นอกจากการซื้อลิขสิทธิ์จากต่างประเทศแล้ว
บริษัทยังมีนโยบายที่จะส่งเสริมเพื่อสร้างนักเขียนการ์ตูนรุ่นใหม่อีกด้วย ปัจจุบัน
บริษัทมีลิขสิทธิ์หนังสือการ์ตูนต่างประเทศ พ็อคเก็ตบุ๊คส์ต่างๆ และนิตยสาร เป็นจำนวนกว่า 1,100
ปก คิดเป็นมูลค่ากว่า 26 ล้านบาท เมื่อคำนึงถึงการแยกอายุของลิขสิทธิ์แล้ว
บริษัทสามารถทำเป็นตารางอายุคงเหลือของลิขสิทธิ์เปรียบเทียบ ณ วันที่ 31 ธันวาคม 2547
ได้ดังต่อไปนี้

  ----------------------- ------------------------- ----------------------
  ช่วงเวลาที่ซื้อลิขสิทธิ์         จำนวนเงิน (พันบาท)          ร้อยละ

  ภายใน 0-1 ปี             10,504                    39.78

  ภายใน 1-2 ปี             9,713                     36.78

  ภายใน 2-3 ปี             4,790                     18.14

  ภายใน 3-4 ปี             1,052                     3.98

  มากกว่า 4 ปี              346                       1.31

  รวม                     26,405                    100.00
  ----------------------- ------------------------- ----------------------

ในตารางข้างต้น เป็นมูลค่าของลิขสิทธิ์หนังสือทั้งหมดที่บริษัทมี อันได้แก่การ์ตูน พ็อคเก็ตบุ๊คส์
นิยายจีนและนิตยสาร ซึ่งช่วงเวลาที่ซื้อลิขสิทธิ์มากกว่า 2
ปีขึ้นไปจะเป็นของหนังสือการ์ตูนอย่างเดียวเท่านั้น จะเห็นว่า บริษัทมีลิขสิทธิ์ที่ซื้อในช่วงระยะเวลา
0-2 ปี เป็นจำนวนมากที่สุดซึ่งเป็นลิขสิทธิ์ใหม่ ส่วนรายการที่มีอายุมากกว่า 3 ปีขึ้นไป
บริษัทกำลังจัดทยอยออกพิมพ์จำหน่ายเนื่องจากที่ผ่านมา
กองบรรณาธิการได้มีการสลับลำดับการออกหนังสือต่างๆ จึงอาจทำให้มีลิขสิทธิ์บางส่วนค้างอยู่ในบัญชี
แต่เนื่องจากลิขสิทธิ์ที่ได้รับเป็นจำนวนเล่มที่พิมพ์และเมื่ออายุของสัญญาลิขสิทธิ์หมด
บริษัทสามารถต่ออายุสัญญาพิมพ์ได้เสมอ ซึ่งที่ผ่านมา
บริษัทยังไม่เคยประสบปัญหาของการไม่ได้รับต่ออายุของสัญญา
จึงไม่มีปัญหาการคงค้างของลิขสิทธิ์ที่ไม่มีมูลค่า

4.  ความเสี่ยงจากการด้อยค่าของสินค้าคงเหลือ

ปัญหาหนึ่งที่มักเกิดขึ้นกับผู้ทำธุรกิจและจำหน่ายหนังสือ คือ
การที่ต้องแบกรับสินค้าคงคลังเป็นจำนวนมาก โดย ณ วันที่ 31 ธันวาคม 2547
มูลค่าของสินค้าคงเหลือสุทธิเท่ากับประมาณ 127.87 ล้านบาท หรือคิดเป็นร้อยละ 36.86
ของสินทรัพย์หมุนเวียน และเป็นร้อยละ 21.68 ของสินทรัพย์ทั้งหมด
โดยคิดเป็นประมาณการหนังสือรับคืนประมาณ 6.20 ล้านบาท หรือร้อยละ 4.82
ของยอดสินค้าคงเหลือทั้งหมด และค่าเผื่อมูลค่าสินค้าลดลงที่ 0.32 ล้านบาท หรือร้อยละ 0.72
ของยอดสินค้าคงเหลือ ดังนั้น ตั้งแต่ปี 2546 เป็นต้นมา บริษัทฯ
จึงได้เริ่มมีวิธีการบริหารจัดการกับสินค้าคงเหลือเหล่านี้
โดยมีการคิดค่าเผื่อตีราคาสินค้าคงเหลือลดลงจากรายการหนังสือที่ไม่มีการสั่งซื้อเป็นเวลา 2
ปีติดต่อกันที่ร้อยละ 50 ของต้นทุนหนังสือ ซึ่งโดยปกติที่ผ่านมา บริษัทฯ
ได้มีการนำหนังสือเก่าออกมาจำหน่ายอยู่เป็นระยะๆ
เนื่องจากการ์ตูนบางเล่มมีการออกจำหน่ายเป็นชุดๆ ละหลายๆ เล่ม เมื่อออกครบหมดทุกเล่มแล้ว
บริษัทก็จะมีการแพ็คขายเป็นชุดซึ่งไม่เคยมีการขายต่ำกว่าต้นทุน หรือลดราคาต่ำกว่าร้อยละ 40
จากราคาหน้าปก ซึ่งแสดงให้เห็นว่า บริษัทมีการตั้งค่าเผื่อในส่วนนี้เป็นแบบ Conservative
ซึ่งบริษัทมีแผนที่จะพิจารณาร่วมกับผู้ตรวจสอบบัญชีถึงความเพียงพอของการตั้งค่าเผื่อนี้เป็นระยะๆ
และอย่างน้อยทุกๆ สิ้นงวดบัญชีแต่ละไตรมาส

อย่างไรก็ตาม ถึงแม้ว่าบริษัทฯ ต้องแบกรับสินค้าคงคลังเป็นจำนวนมาก แต่เนื่องจากหนังสือที่บริษัทฯ
ผลิตส่วนใหญ่เป็นหนังสือการ์ตูน พ็อคเก็ตบุ๊คส์ นิยายจีน
ซึ่งมีอายุการจำหน่ายยาวกว่าหนังสือประเภทอื่นๆ ดังนั้น บริษัทฯ
จึงสามารถกระจายหนังสือที่เป็นสินค้าคงเหลือในคลังสินค้า
โดยการจัดกิจกรรมพิเศษเพื่อส่งเสริมการขาย
และระบายสินค้าเก่าออกขายเพื่อลดยอดสินค้าคงเหลือ
โดยออกบูธจำหน่ายในงานนิทรรศการหนังสือต่างๆ
ที่จัดขึ้นเป็นประจำทุกปีในราคาต่ำกว่าราคาหน้าปก นอกจากนั้น หนังสือการ์ตูนเรื่องยาวที่ออก
ต่อเนื่องกัน เมื่อออกมาครบชุดแล้ว บริษัทฯ จะนำมาแพ็คเป็นชุดจำหน่ายในราคาพิเศษ ดังนั้น
ในช่วงเทศกาลจำหน่ายหนังสือจึงเป็นช่วงเวลาที่บริษัทฯ
จะสามารถระบายสินค้าคงเหลือได้เป็นจำนวนมาก ส่วนหนังสือประเภทที่มีอายุเช่น รายสัปดาห์
รายปักษ์หรือรายเดือน
จะมีการตัดมูลค่าเหลือศูนย์เมื่อมีการรับคืนลงบันทึกเป็นส่วนหนึ่งของค่าใช้จ่ายสำหรับงวด
สำหรับหนังสือที่ซื้อจากผู้พิมพ์รายอื่นเพื่อจำหน่ายในร้านค้าปลีกของบริษัทฯ นั้น
จะเป็นการรับฝากขายโดยส่วนใหญ่ บริษัทฯ จึงไม่ต้องแบกรับภาระสินค้าคงเหลือ

  1.5 ความเสี่ยงเรื่องการประสบความสำเร็จในการขยายสาขาของร้านหนังสือ

  เนื่องจากปัจจุบันบริษัทมีนโยบายเพิ่มสาขาของร้านหนังสือ Siam Inter Book Friend
  ซึ่งจะต้องมีการลงทุนเพื่อตกแต่งแต่ละสาขา
  จึงมีความเสี่ยงที่อาจจะไม่ประสบความสำเร็จหากตั้งอยู่ในทำเลที่ไม่ดี
  และไม่สามารถบริหารให้เกิดกำไรได้ จนนำมาเป็นภาระของบริษัทและผู้ถือหุ้น

  บริษัทมีนโยบายในการเลือกทำเลเพื่อเปิดสาขาของร้านหนังสือโดยเลือกจากแหล่งที่เป็นชุมชนของกลุ่มลูกค้าเป้าหมายโดยตรง
  ซึ่งได้แก่นักเรียนชั้นประถมจนถึงคนในระดับวัยทำงาน ดังนั้น การเลือกสาขาของบริษัท
  จึงตั้งอยู่ตามห้างสรรพสินค้าและโรงภาพยนตร์เป็นหลัก ซึ่งบริษัทเน้นร้านที่มีขนาดพอเหมาะ
  ไม่ใหญ่หรือเล็กจนเกินไป
  และเน้นการขายหนังสือหน้าร้านที่หมุนเร็วเพื่อไม่ต้องแบกรับภาระหนังสือคงเหลือมากนัก
  บริษัทไม่มีนโยบายที่จะลงทุนในสินทรัพย์ ไม่ว่าจะเป็นการซื้อหรือเซ้ง
  แต่จะเป็นการเช่าเพื่อลดความเสี่ยง นอกจากนี้แล้ว
  การที่บริษัทมีประสบการณ์ในการเปิดร้านหนังสือจำนวนมากขึ้น
  ทำให้สามารถอาศัยความชำนาญในการเลือกทำเลที่จะบริหารให้เกิดกำไรได้ดีขึ้น และมี
  Economy of Scale มากขึ้น อย่างไรก็ดี บริษัทได้เริ่มขยายสาขาตั้งแต่ต้นปี 2547
  ซึ่งยังอยู่ในช่วงแรกของการขยายร้าน
  จึงได้มีการเรียนรู้ข้อผิดพลาดเพื่อนำมาเป็นแนวทางในการปรับปรุงการขยายร้านต่อๆ ไป
  ที่ผ่านมา บริษัทจึงยังมีสาขาที่มีผลการดำเนินงานขาดทุนอยู่ประมาณ 6-7 สาขา
  เนื่องจากยังอยู่ในช่วงเพิ่งเปิดร้าน และจะต้องสร้างความคุ้นเคยกับกลุ่มลูกค้าเป้าหมาย
  ซึ่งโดยเฉลี่ยจะใช้เวลาประมาณ 5-6 เดือนในการทำให้เกิดผลกำไร
  ส่วนสาขาที่ไม่ประสบความสำเร็จ
  บริษัทจะทำการย้ายสถานที่หรือทำเลที่สามารถเข้าถึงลูกค้าได้มากขึ้น

  1.6 ความเสี่ยงกรณีผู้ถือหุ้นรายใหญ่ที่มีความขัดแย้งทางผลประโยชน์และมีกิจการที่อาจแข่งขันกัน

  บริษัทได้เริ่มประกอบธุรกิจจากกลุ่มผู้ถือหุ้นเดียวกับบริษัท สยามสปอร์ต ซินดิเคท จำกัด (มหาชน)
  ซึ่งดำเนินธุรกิจด้านสื่อหนังสือพิมพ์กีฬาเป็นหลัก เช่น หนังสือพิมพ์สยามกีฬารายวัน
  หนังสือพิมพ์สตาร์ซอคเกอร์รายวัน ฯลฯ ต่อมาในปี 2533
  บริษัทได้แยกกิจการออกมาโดยมุ่งเน้นการทำธุรกิจหนังสือการ์ตูน
  และได้ขยายไปสู่การทำวิทยุกีฬาสปอร์ตเรดิโออย่างเต็มตัวในปี 2545 ปัจจุบัน บริษัทฯ
  สยามสปอร์ต ซินดิเคท จำกัด (มหาชน)
  มีความเกี่ยวข้องโดยเป็นเพียงผู้ถือหุ้นรายใหญ่ของบริษัทเท่านั้น โดยถือในสัดส่วนร้อยละ 13.25
  ก่อนการเสนอขายหลักทรัพย์แก่ประชาชน บุคลากรและทีมงานประจำของทั้ง 2
  บริษัทไม่มีส่วนเกี่ยวข้องกัน แต่เนื่องจากทั้ง 2 บริษัทอยู่ในธุรกิจที่เกี่ยวข้องกับกีฬาเช่นเดียวกัน
  จึงอาจมองว่าทำให้มีการแข่งขันทางธุรกิจกันได้

เพื่อเป็นการสร้างความมั่นใจให้กับผู้เกี่ยวข้อง บริษัทฯ
จึงได้ตกลงลงนามเซ็นสัญญาความร่วมมือทางการค้ากับบริษัท สยามสปอร์ต ซินดิเคท จำกัด
(มหาชน) เมื่อวันที่ 1 มกราคม 2547 เพื่อตกลงที่จะร่วมมือทางการค้า
แต่ไม่เป็นการแข่งขันในเชิงธุรกิจ เป็นระยะเวลา 5 ปี โดยที่บริษัทฯ
สัญญาว่าจะดำเนินธุรกิจด้านสื่อวิทยุกีฬาและจะไม่ผลิตสื่อหนังสือพิมพ์กีฬาอันมีลักษณะเป็นการแข่งขันกับบริษัทฯดังกล่าว
ในทางกลับกัน บริษัทฯ
ดังกล่าวก็จะไม่ดำเนินธุรกิจผลิตรายการวิทยุกีฬาอันมีลักษณะเป็นการแข่งขันกับบริษัทฯ ด้วย
ซึ่งบริษัทสามารถขยายธุรกิจไปยังสาขาอื่นที่ไม่ได้อยู่ในสัญญาได้โดยไม่มีข้อจำกัดแต่อย่างใด
ปัจจุบันทั้ง 2 บริษัทมีการทำธุรกรรมระหว่างกันซึ่งเป็นการซื้อขายสินค้ากันตามปกติ รายการเช่า
และรายการค้ำประกันซึ่งได้เปิดเผยเอาไว้ในส่วนที่ 2 ข้อ 11 เรื่องรายการระหว่างกัน

นอกจากนั้น ผู้ถือหุ้นกลุ่มนี้มีเจตนาที่จะจำหน่ายหุ้นที่ถืออยู่ทั้งจำนวน คือ 22,520,000 หุ้น
หรือร้อยละ 13.25 พร้อมกับการเสนอขายหลักทรัพย์แก่ประชาชนในครั้งนี้ด้วย
ซึ่งหากการขายประสบผลสำเร็จ จะส่งผลให้ทั้ง 2 บริษัทไม่มีความสัมพันธ์ใดๆ กันต่อไป

  1.7 ความเสี่ยงเกี่ยวกับการเสนอขายหลักทรัพย์

  บริษัทฯ ได้ยื่นคำขออนุญาตนำหลักทรัพย์เข้าจดทะเบียนในตลาดหลักทรัพย์ฯ แล้ว เมื่อวันที่ 6
  สิงหาคม 2547 และได้รับอนุญาตเมื่อวันที่ 10 มกราคม 2548 ว่าบริษัทฯ
  มีคุณสมบัติครบถ้วนตามข้อบังคับตลาดหลักทรัพย์แห่งประเทศไทย
  เรื่องการรับหุ้นสามัญหรือหุ้นบุริมสิทธิเป็นหลักทรัพย์จดทะเบียน ยกเว้นคุณสมบัติข้อ 5(3)
  เรื่องการกระจายการถือหุ้นรายย่อย ดังนั้น บริษัทฯ
  จึงยังมีความเสี่ยงเกี่ยวกับการกระจายการถือหุ้นรายย่อย ซึ่งได้กำหนดให้บริษัทฯ
  เสนอขายหุ้นต่อประชาชนให้แล้วเสร็จภายใน 6 เดือนนับแต่วันที่ได้รับอนุญาต
  และจะต้องกระจายการถือหุ้นให้แก่ผู้ถือหุ้นรายย่อยจำนวนไม่ต่ำกว่า 600 คน บริษัทฯ
  จึงยังมีความไม่แน่นอนที่จะได้รับอนุญาตจากตลาดหลักทรัพย์ฯ ให้เป็นหลักทรัพย์จดทะเบียน ดังนั้น
  ผู้ลงทุนจึงอาจมีความเสี่ยงเกี่ยวกับสภาพคล่องในการซื้อขายหุ้นของบริษัทฯ ในตลาดรอง
  และอาจจะไม่ได้รับผลตอบแทนจากการขายหุ้นได้ตามราคาที่คาดการณ์ไว้
  หากหลักทรัพย์ของบริษัทฯ ไม่สามารถเข้าจดทะเบียนได้